

Gregorčičeva ulica 20–25, 1000 Ljubljana T: +386 1 478 1000

 F: +386 1 478 1607

 E: gp.gs@gov.si

 http://www.vlada.si/

EVA: 2021-2430-0114

Številka: 00710-81/2021/11

Datum: 23. 11. 2021

**Predlogi amandmajev k Predlogu zakona o spremembah in dopolnitvah Zakona o postopnem zapiranju Rudnika Trbovlje-Hrastnik in razvojnem prestrukturiranju regije, EPA 2114-VIII**

**AMANDMA K 1. ČLENU**

1. člen se spremeni tako, da se glasi:

»V Zakonu o postopnem zapiranju Rudnika Trbovlje–Hrastnik in razvojnem prestrukturiranju regije (Uradni list RS, št. 26/05 – uradno prečiščeno besedilo, 43/10, 49/10 – popr., 40/12 – ZUJF, 25/14, 46/14, 82/15 in 84/18) se v 2. členu doda nov drugi odstavek, ki se glasi:

»Ne glede na prvo alinejo prejšnjega odstavka, se dokončanje vseh zapiralnih del, izvedba dokončne sanacije okolja in vložitev zahteve za izdajo odločbe o prenehanju pravic in obveznosti nosilca rudarske pravice za izkoriščanje na celotnem pridobivalnem prostoru Trbovlje-Hrastnik izvede do 31. decembra 2022, postopek za izdajo odločbe o ukinitvi pravic in obveznosti ter likvidacija družbe RTH, Rudnik Trbovlje-Hrastnik d.o.o. – v likvidaciji, pa se izvede do 31. decembra 2023.«.

**Obrazložitev:**

Upoštevaje pripombo ZPS, da noveliranje določbe ni najustreznejša tehnika, se s predlagano spremembo določa izjema v obliki odstopa od določbe, ki je v veljavnem zakonu konzumirana. Na ta način se poskuša zagotoviti preglednejši in jasnejši zapisa.

**AMANDMA K 2. ČLENU**

V 2. členu se v prvem odstavku letnica »2021« nadomesti z letnico »2022«, beseda »triletni« pa se črta.

**Obrazložitev:**

Datum se usklajuje glede na čas obravnave predloga zakonskih sprememb. Upošteva se pripomba ZPS.

**AMANDMA K 3. ČLENU**

3. člen se spremeni tako, da se glasi:

»Na koncu 7.a člena se dodata nova šesti in sedmi odstavek, ki se glasita:

»Ne glede na prvi odstavek tega člena sredstva, potrebna za izvajanje programa zapiranja rudnika v letnih proračunih Republike Slovenije, za naslednja leta znašajo največ do

– za leto 2022 4.200.000 eurov

– za leto 2023 4.500.000 eurov

– za leto 2024 200.000 eurov.

Ne glede na četrti odstavek tega člena Rudnik Trbovlje-Hrastnik d.o.o. – v likvidaciji opravi vsa dejanja, potrebna za dokončanje postopkov za zapustitev rudnika, ki jih v skladu z določbami 6. poglavja VI. dela Zakona o rudarstvu (Uradni list RS, št. 14/14 – uradno prečiščeno besedilo in 61/17 – GZ) opravi nosilec rudarske pravice, zlasti pridobi odločbo o prenehanju pravic in obveznosti, izroči Geološkemu zavodu Slovenije rudarske načrte, merske knjige in drugo dokumentacijo o stanju rudarskih del, ki se nanašajo na izkoriščanje, najpozneje do 31. decembra 2023.«

**Obrazložitev:**

Ker je ZPS opozorila na neustreznost noveliranja določbe, se določa izjema od dinamike financiranja iz prvega odstavka 7.a člena zakona in izvedbe aktivnosti iz četrtega odstavka 7.a člena zakona v obliki odstopa od konzumiranih določb veljavnega zakona. Po vsebini je določba enaka, kot je bila predvidena z noveliranjem, je pa ta način njenega zapisa preglednejši in jasnejši.

**AMANDMA K 4. ČLENU**

V 4. členu se letnica »2021« nadomesti z letnico »2022«, besedi »enem mesecu« pa se nadomestita z besedama »30 dneh«.

**Obrazložitev:**

V 4. členu se sledi mnenju ZPS DZ in se popravlja letnica ter oblika zapisa roka za izvedbo obveznosti.

**AMANDMA K 5. ČLENU**

V 5. členu se beseda »naslednji« nadomesti z besedo »petnajsti«.

**Obrazložitev:**

V 5. členu se sledi mnenju ZPS DZ in se ustrezno popravlja dan uveljavitve zakona, ki je tako skladen tudi s predlaganim postopkom sprejema zakona.